Taylor Momsen

Lapsepõlv

Taylor Momsen sündis 26. juulil 1993 Missouri osariigi [8Saint Louis]]es. Ta vanemad on Michael ja Collette Momsen, noorem õde Sloane Momsen on samuti näitleja. Tal on vene juured. Ta kasvatati katoliiklaseks ja õppis Our Lady of Lourdes Catholic Schooli algkoolis ning hiljem Herbert Hooveri põhikoolis Marylandi osariigi Potomacis. Ta õppis Saint Louises loomealade keskuses (Center of Creative Arts) tantsu. Momsen liitus modelliagentuuriga Ford Models kaheaastaselt, mille kohta on ta rääkinud: "Mu vanemad allkirjastasid lepingu Fordiga siis, kui ma olin kaheaastane. Ükski kaheaastane ei taha töötada, aga mul polnud valikut. See täitis kogu mu elu, ma olin seal ega käinud koolis. Mul polnud sõpru. Ma töötasin pidevalt ja mul polnud päris elu." Ta hakkas professionaalselt näitlema kolmeaastaselt, tehes kaasa reklaamis "Shake 'n Bake". Seejärel osales ta "Prohveti mängus".

Näitlemine

2000 mängis Momsen Cindy Lou rolli Dr. Seussi "How the Grinch Stole Christmas" ("Kuidas Grinch Jõulud varastas"). 2002 anti talle Gretei roll filmis "Hansel and Gretel" ("Hans ja Grete") ja Alexandra roll filmis "Spy Kids 2: The Island of Lost Dreams" ("Väikesed spioonid 2: Kadunud unenägude saar").
Momseni karjäär peatus kolmeks aastaks, kuni ta sai peaosa WB sarjas "Misconceptions", mis kunagi ei linastunud. Samal ajal ilmus Momsen 2006. aastal filmis "Saving Shiloh". Veel proovis Momsen saada nimirolli filmis "Hannah Montana" ja oli kandidaatide esikolmikus, kuid osa anti Miley Cyrusele – väidetavalt on Momsen tagasi vaadates selle üle õnnelik. 2007. aastal mängis ta Walt Disney Pictures'i filmis "Underdog" Mollyt ja filmis "Paranoid Park" Jenniferi.
2007. aasta alguses mängis ta Jenny Humphreyt CW seriaalis "Kõmutüdruk", mis põhines Cecily von Ziegesari raamatusarjal. Momseni esinemised seriaalis muutusid juhuslikeks ja neljanda hooaja esimeses pooles osales ta vaid neljas osas. Teatati, et näitlejannale on kavandatud määramata ajaks katkestus saatest, mis viis tema lahkumiseni seriaali põhikoosseisust, millele järgnes 4. hooaja lõpp 2011. aastal. 16. augustil 2011 ütles Momsen ajakirjale Elle, et on näitlemise lõpetanud, kuna soovib keskenduda muusikakarjäärile. Momsen õppis Manhattani keskkooli juures tegutsenud näitekunstikoolis (Professional Performing Arts School) koos Connor Paolo, Gregori Lukase ja Sarah Hylandiga.
16. oktoobril 2012 teatati, et Momsen ja Connor Paolo, kelle roll Momseni kasuvennana samuti vähenes, naasevad telesarja "Kõmutüdruk" kuuendaks ja viimaseks hooajaks.
2010–2011 otsustas Momsen näitlemise lõpetada, et keskenduda muusikakarjäärile.

Modellitöö

Juunis 2008 allkirjastas Momsen lepingu IMG Modelsiga, olles 14-aastane.
Momsen oli Briti moeketi New Look 2010 kevadsuvise kollektsiooni esindusnägu. Pärast nädalaid spekulatsioone, kellest saab Madonna 2012. aasta moeketi "Material Girl" esindusnägu, kuulutati 15. juulil väljavalituks Momsen. Nädal hiljem kuulutati Momsen John Galliano naiste parfüümi modelliks; see parfüüm paisati turule 2010. aasta sügisel.
Praegu on Momsen Samantha Thavasa käekotiketi reklaaminägu.
2009. aastal oli ta ajakirja Page Six Magazine kaanel, olles 15-aastane. 2010. aasta veebruaris oli ta ajakirja Seventeen kaanel. Oktoobris 2010 oli ta ajakirja Revolver kaanel. Kaks kuud hiljem oli ta prantsuse ajakirja Rock One's kaanel. Ta tegi oma Maximi-debüüdi 2013. aasta novembrinumbri kaanel.

Muusika

Momsen on väljendanud "Muusikas saan olla mina", öeldes: "Näitlemine on kerge. Ma olen seda teinud kaua ja armastan seda. Aga sa mängid tegelast enda asemel. Muusika on isiklikum, sest sa kirjutad seda ja oled kaasatud selle igas osas." 5-aastaselt salvestas Momsen laulu "Christmas, Why Can't I Find You?" filmile "How the Grinch Stole Christmas". Aastal 2000 salvestas ta laulud "One Small Voice" ja "Rudolph The Red-Nosed Reindeer" kogumikalbumile "School's Out! Christmas".
2009. aasta märtsis ütles Momsen intervjuus ajakirjale OK!, et ta bänd The Pretty Reckless oli hiljuti allkirjastanud lepingu firmaga Intersope Records. Ta kirjutas lugusid kitarrist Ben Phillipsiga; peale laulmise mängis Momsen ka kitarri. Ansambel The Pretty Reckless mängis oma esimesel turneel "The Veronicas" soojendust nende turneel "Revenge is Sweeter Tour" 2009. aasta kevadel.
Bändi debüütalbum "Light Me Up" anti välja 30. augustil 2010 Suurbritannias, kus see debüteeris 6. kohal ja Iirimaal 18. kohal. Esimene singel "Make Me Wanna Die" anti välja 30. mail 2010 ja sai 16.koha, teine singel "Miss Nothing" anti välja 23. augustil 2010 ja sai 39. koha. Kolmas väljaantud singel oli "Just Tonight". 
Heidi Montag salvestas loo "Blackout", mille kirjutas Momsen. Momsen väitis, et kirjutas loo 8-aastaselt ja salvestas selle demona. Montag avaldas loo digitaalse singlina koos videoga, mille lavastaja oli ta abikaasa Spencer Pratt. Hiljem oli see lugu ka Montagi debüütalbumil "Superficial".
27. juulil 2011 avaldas Momsen Twitteri kaudu, et bänd toetab Evanescenceit 2011 sügisel. 2012. aastal tuuritas The Pretty Reckless Põhja-Ameerikas. Teine turnee, "The Medicine Tour", algas 2012. aasta märtsis ja kulmineerus toetajatena Marylin Mansoni 2012. aasta ülemaailmsel turneel "Hey Cruel World... Tour". Momsen oli ka külalisvokalist Paul Barkeri 2012. aasta albumi "Fix This" esimeses loos.
11. detsembril 2012 andis The Pretty Reckless välja neljanda singli "Kill Me". Lugu esitati seriaali "Kõmutüdruk" viimases osas. Juunis 2013 avaldas bänd klipi oma järgmisest albumist "Going to Hell".
Momseni isiklikud mõjutajad on Kurt Cobain, The Beatles, The Who, Pink Floyd, AC/DC ja Shirley Manson bändist Garbage.